Pakettimersu ohitti Petri Litmasen niin läheltä, että peili kopsahti miestä selkään.

Pyöräilijä Petri Litmaselle tapaus oli kolmas, kun autoilija ohitti hänet hengenvaarallisesti. Innokkaasti treenaava tamperelainen kestävyysurheilija Petri Litmanen joutui jälleen kerran vaarallisen ohituksen kohteeksi.

Litmanen oli viime sunnuntaina iltapäivällä palaamassa lenkiltä Urjalassa, kun autot ohittelivat häntä vilkkaalla Ysitiellä.

Ajokameran videolla näkyy, miten edellä ajava farmari ohittaa Litmasen siististi.

Sen jälkeen videolla kuuluu pyöräilijän suusta tuleva spontaani kirosanojen virta. Ohi kiitää hopeanvärinen Mercedes Benz Vito -pakettiauto.

– Tuli isku lapaan ja tajusin sen sitten muutaman sekunnin murto-osan jälkeen, mitä oli tapahtunut. Se oli spontaani reaktio, Litmanen kertoo.

Hän sanoo hetken kuluttua tajunneensa järkyttyneenä, miten hiuskarvan varassa tilanne oli.

Litmasen mukaan kyse on jonkinlaisesta reviiritaistosta. Autoilijoista osa näkee, että pyöräilijät eivät kuulu maanteille. Litmanen ajelee kohtuullisen paljon kyseisellä tieosuudella, koska siinä on kohtalaisen hyvä pinta ja monessa kohdassa mahdollisuus pysyä reunaviivan toisella puolella, kuten oli tapahtuma-aikaan.

– Metallikuoren sisällä huomaan samaa asennetta itsessänikin. Sen kanssa pitää tehdä töitä. Turvallisuuden pitäisi ajaa sen oman reviirin yli.

Litmanen on tehnyt tapauksesta rikosilmoituksen.

IL-TV julkaisee viikoittain lukijoiden videoita. Maksamme julkaistuista videoista palkkion. Lähetä meille videosi Whatsappilla puhelinnumeroon 050 571 4530 tai sähköpostilla osoitteeseen lukijanvideot@iltalehti.fi

Muista, että liikenneonnettomuuksissa pitää auttaa ensin loukkaantuneita, hälyttää apua(hätänumero 112) ja varoittaa muita. Onnettomuuspaikalle ei saa pysähtyä kuvaamaan, jos se häiritsee pelastustöitä tai vaarantaa muuta liikennettä. Iltalehti ei julkaise kuvia onnettomuuksien uhreista.